b'\n_START_ARTICLE_\nKelis\n_START_PARAGRAPH_\nKelis er kunstnernavnet for Kelis Rogers-Jones (f\xc3\xb8dt 21. august 1979) er en amerikansk R&B-sangerinde og sangskriver, der har haft en r\xc3\xa6kke hits, hvoraf det st\xc3\xb8rste p\xc3\xa5 verdensplan er "Milkshake", som har ligget i top-ti i en r\xc3\xa6kke lande, herunder Danmark.\n_START_SECTION_\nBiografi\n_START_PARAGRAPH_\nKelis stammer fra New York City, hvor hun som barn sang i kirkekor og l\xc3\xa6rte at spille p\xc3\xa5 violin, saxofon og klaver. Hun gik p\xc3\xa5 forskellige skoler med musik i centrum og begyndte at synge og spille som teenager. Efter at have afsluttet skolegangen fandt hun sammen med The Neptunes, der producerede hendes f\xc3\xb8rste album Kaleidoscope, udgivet i 1999._NEWLINE_Albummet blev ikke nogen stor succes i USA, men klarede sig bedre i Europa, hvor nummeret "Caught Out There" n\xc3\xa5ede top-ti i blandt andet Holland, Storbritannien og Sverige. Det gav mod p\xc3\xa5 at forts\xc3\xa6tte karrieren, og i 2001 udsendtes opf\xc3\xb8lgeren, Wanderland, der dog ikke n\xc3\xa5ede samme salgstal som debutalbummet. Kelis boede i den periode i Europa, og hun blev opvarmningskunstner p\xc3\xa5 turneer med U2 og Moby. P\xc3\xa5 turneen med Moby m\xc3\xb8dte hun rapperen Nas, som hun senere blev gift med._NEWLINE_Hendes musikalske gennembrud kom med Tasty fra 2003. Herp\xc3\xa5 findes hendes hidtil st\xc3\xb8rste hit, "Milkshake", der banede vejen for hendes gennembrud i hjemlandet USA. Samtidig var nummeret et stort hit p\xc3\xa5 verdensplan. Det seneste originale album fra Kelis er Kelis Was Here fra 2006, der trods en lovende salgsstart ikke har solgt s\xc3\xa5 godt som forg\xc3\xa6ngeren._NEWLINE_Ved siden af solonumre har Kelis indspillet en r\xc3\xa6kke sange med andre kunstnere, f.eks. N*E*R*D, Nas, Busta Rhymes, Outkast, Bj\xc3\xb6rk, Enrique Iglesias og Dionne Warwick.'